Omstrede hoof van Eskom weer geskorsMatshela Koko (ANA File Photo) Matshela Koko, Eskom se omstrede uitvoerende hoof van kragopwekking, is Woensdag weer deur die kragvoorsiener geskors. “Ek het vanaand bevestiging van my skorsing by Eskom ontvang. Ek is met nuwe aanklagte gedien. Ek verwelkom die ontwikkelinge en sien weer uit daarna om my naam in ŉ verhoor skoon te maak,” het Koko op Twitter gesê. Koko se skorsing was die tweede skorsing Woensdag by Eskom. Sean Maritz, Eskom se voormalige waarnemende uitvoerende hoof, is permanent geskors terwyl daar ondersoek gedoen word na ongerymdhede waarby hy na bewering betrokke was. Eskom het Woensdag in ŉ verklaring bevestig Maritz se tydelike skorsing is omgekeer na ŉ permanente skorsing hangende die uitkoms van die ondersoek. Maritz is Vrydag aanvanklik net tydelik geskors. Eskom het Koko verlede maand weer aangestel ná ŉ tugverhoor hom van enige oortredings vrygespreek het. Hy het tereggestaan op ses aanklagte, na bewering die versuim om ŉ konflik van belange te verklaar nadat ŉ maatskappy, Impulse International, ŉ tender van R1 miljard bekom het. Koko en sy stiefdogter besit aandele in die maatskappy en die tender is toegeken deur ŉ afdeling waarvan hy die hoof was, voor hy as waarnemende uitvoerende hoof aangestel is. Khulu Phasiwe, Eskom se woordvoerder, het die skorsing bevestig en gesê Eskom sal Donderdag ŉ verklaring rakende die skorsing uitreik.